GALERIE FOTO Bernadette Szocs de 10 chiar de ziua ei! Cea mai bună poziție din carieră în ierarhia mondială pentru campioana noastră
Jucătoarea de tenis de masă a împlinit 29 de ani. Ea este în momentul de față numărul 1 în Europa.
Multiplă campioană europeană și numărul 1 de pe continent, Bernadette Szocs (29 de ani împliniți miercuri, 5 martie) a urcat chiar de ziua ei până pe cea mai bună poziție din carieră în ierarhia mondială, locul 10.
"De ziua ei, Bernadette Szocs a primit un superb cadou din partea World Table Tennis. Astfel, în clasamentul mondial individual, care se actualizează în fiecare zi de marți a săptămânii, sportiva Clubului Steaua București ocupă cea mai bună poziție din carieră: locul 10!
Cu un total de 1.565 de puncte, Bernadette, care este pregătită la Steaua de antrenorul Ionuț Seni, este cea mai bine clasată sportivă din Europa în rankingul WTT!", a anunțat Steaua București pe pagina oficială de Facebook.
Bernadette Szocs, în Top 10 în lume: "Mi s-a mai îndeplinit un vis"
"Sunt foarte fericită că mi s-a mai îndeplinit un vis: acela de a intrat în top 10 mondial!
Și nu vreau să mă opresc aici. Următoarea țintă este să intru în top 5 mondial!
Dar nimic nu este mai important decât visul cel mare: o medalie la Jocurile Olimpice. Faptul că am intrat în top 10 îmi oferă o motivație și o energie în plus.
Sunt mai decisă ca niciodată să demonstrez că pot să ajung și mai sus", a declarat Bernadette Szocs pentru pagina oficială de Facebook a Clubului Steaua București.
Următoarea competiție la care va lua startul Bernadette, și la care va concura și Elizabeta Samara, este Singapore Smash 2024, între 7 și 17 martie.
Urmăriți SPORT.RO și pe Google News